શાસ્ત્રના નિષ્ણાંતો દ્વારા જણાવ્યા મુજબ આ દિવસે શક્ય તેટલી વધુ વખત ઓમ્‌ ગં ગણપતયૈ નમઃના પાઠ કરવા જોઇએ. જો કોઇ વ્યક્તિના મહત્વના કાર્યમાં વારંવાર વિધ્ન કે મુશ્કેલી નડતી હોય તો શ્રદ્ધાપૂર્વક આ ચોથ કરવાથી તેના અટકેલા દરેક કાર્યો ભગવાન ગણપતિ દાદાની કૃપાથી પાર પડે છે અને વિધ્નહર્તા તેના માર્ગના દરેક વિધ્નો હરી લે છે. અમદાવાદના લાલદરવાજાના સિધ્ધિવિનાયક, ગણપતિપુરાના સુપ્રસિધ્ધ ગણપતિમંદિર, મહેમદાવાદના સિધ્ધિવિનાયક સહિતના મંદિરોમાંં ગણપતિ બાપાના દર્શન કરવા આવતીકાલે પરોઢથી જ લાખો શ્રધ્ધાળુ ભક્તોની લાંબી લાઇનો લાગી જશે. અંગારકી ચોથના દિવસે દાદાના દર્શન અને એક ઝલક માટે ગણેશભકતો રીતસરની પડાપડી કરશે. આ તમામ ગણેશ મંદિરોમાં શ્રધ્ધાળુ ભકતો માટે દર્શન, આરતી અને પ્રસાદની ખાસ વ્યવસ્થા પણ મંદિર સત્તાધીશો દ્વારા કરવામાં આવી છે. લાલદરવાજાનું સિધ્ધિવિનાયક મંદિર આવતીકાલે અંગારકી સંકષ્ટ ચતુર્થીના સવારે ૩ વાગ્યે ખુલી જશે અને મંદિરમાં પ્રાતઃ આરતી પરોઢિયે ૩ઃ૦૫ વાગ્યે, જ્યારે સાંધ્ય આરતી સાંજે ૬ વાગ્યે થશે, રાત્રે ૧૧ વાગ્યે મંદિર બંધ થશે. જયોતિષીઓના નિર્દેશાનુસાર આવતીકાલે ગણપતિદાદાના પૂજન માટે સૂર્યોદય પહેલા ઊઠીને સ્નાન કરી લેવું. ત્યારબાદ ભગવાન ગણેશની પૂજા કરવી અને ધૂપ-દીવો કરવા તેમજ પુષ્પ, દુર્વા અને શક્ય બને તો મેવો અર્પણ કરવો અથવા મોદકનો ભોગ ચઢાવવો. સાંજની પૂજા ચંદ્રોદય બાદ કરવી જોઇએ. પૂજા દરમિયાન તલ, ગોળના લાડુ, ફૂલ, જળ, ચંદન, દીપ-ધૂપ તેમજ કેળા, સિઝનલ ફળ, શ્રીફળનો પ્રસાદ સાથ રાખવો. અંગારકી ચોથમાં ગણપતિ પૂજા દરમિયાન માતા પાર્વતીની મૂર્તિ રાખવી શુભ ગણાય છે. માતા સાથે ગણપતિનું પૂજન કરવાથી બંને ખૂબજ પ્રસન્ન થાય છે. ગણપતિ દાદાને ચંદનનું તિલક લગાવ્યા બાદ ધૂપ-દીવાથી વંદન કર્યા બાદ લાડુનો ભોગ ચડાવી પ્રસાદ વહેંચવો જોઇએ.